AARHUS/HORSENS: Et samlet udspil om infrastruktur fra regeringen er ikke landet endnu, men Fatma Øktem, folketingskandidat for Venstre, er klar med et konkret bud på finansieringen af seks spor på motorvej E45 omkring bl.a. Horsens.

- Jeg vil med det samme annullere togbroen over Vejle Fjord, som alene koster fem milliarder kroner. Den vil Socialdemokratiet og venstrefløjen med djævlens vold og magt have gennemtrumfet, selv om Vejle ikke vil have den, og den kun bringer togpassagerer nogle få minutter hurtigere til København end i dag, siger hun.

Fatma Øktem sad i Folketinget i årene 2011-2015 valgt fra Horsens-kredsen. Hun er kandidat i Skanderborg-kredsen ved det valg, der venter i foråret.

Hun reagerer på udmeldinger fra folketingsmedlem og tidligere transportminister Henrik Dam Kristensen (S), der på baggrund af partiets infrastrukturplan til mindst 70 milliarder kroner udtrykker større optimisme end nogensinde før om en udvidelse af E45.